
Na podlagi Pravilnika o postopkih za izvrševanje proračuna Republike Slovenije (Uradni list RS, št. 50/07, 114/07 – ZIPRS0809, 61/08, 99/09 – ZIPRS1011 in 3/13), Pravilnika o postopku in merilih za sofinanciranje letnih programov ljubiteljske kulturne dejavnosti v občini Kidričevo (Uradno glasilo slovenskih občin, št. 16/2016) in Letnega programa kulture občine Kidričevo za leto 2016 (objavljen na spletni strani občine Kidričevo) Občina Kidričevo, Kopališka ulica 14, Kidričevo, objavlja


JAVNI RAZPIS

ZA SOFINANCIRANJE LETNIH PROGRAMOV LJUBITELJSKE KULTURNE DEJAVNOSTI V OBČINI KIDRIČEVO
V LETU 2016

PREDMET JAVNEGA RAZPISA

Predmet javnega razpisa je sofinanciranje letnih programov ljubiteljske kulturne dejavnosti v občini Kidričevo v letu 2016. 

Predmet sofinanciranja po tem razpisu niso programi, ki se že sofinancirajo iz drugih proračunskih postavk občine Kidričevo. 

IZVAJALCI PROGRAMA

Na podlagi tega razpisa lahko za sofinanciranje letnih programov ljubiteljske kulturne dejavnosti v občini Kidričevo kandidirajo:
1. kulturna in prosvetna društva,
2. zveze kulturnih društev občine Kidričevo.                                          

POGOJI, KI JIH MORA IZVAJALEC IZPOLNJEVATI 

Izvajalci programov morajo za sofinanciranje izpolnjevati naslednje pogoje:
- da imajo sedež v občini Kidričevo,
- da se programi izvajajo na območju občine Kidričevo (razen gostovanja v tujini),
- da so registrirani za izvajanje kulturne dejavnosti,
- da imajo zagotovljene materialne, kadrovske, prostorske in organizacijske možnosti za uresničevanje načrtovanih kulturnih dejavnosti,
- da imajo urejeno evidenco o članstvu,
- da izvajajo dejavnost na neprofitni osnovi,
- da imajo organizirano kulturno dejavnost kot redno dejavnost – vaje (razen ZKD), 
- da se posamezna sekcija udeleži vsaj območnega srečanja v organizaciji JSKD ali se udeleži samostojno vsaj enega nastopa v občini Kidričevo,
- da Občinski upravi vsako leto redno dostavljajo poročila o realizaciji programov,
- da za isti program ne kandidirajo po kateremkoli drugem razpisu v občini Kidričevo ali donatorskih sredstvih iz občinskega proračuna.

Društva ali sekcije v posameznem društvu se ne sofinancirajo, če niso ustanovljene vsaj oziroma niso delovale eno leto.

Društva oziroma sekcije, ki v preteklem letu programa, s katerim so uspele na razpisu, niso izvedle, nimajo pravice kandidirati na razpisu eno leto. 
 
VIŠINA IN PORABA SREDSTEV

Za sofinanciranje letnih programov ljubiteljske kulturne dejavnosti v občini Kidričevo po tem razpisu se v letu 2016 nameni 31.770,00 evrov.

Za posamezne vsebine se namenijo sredstva:
1. za dejavnost registriranih kulturnih društev in skupin 12.708,00 evrov,
2. za gledališke in lutkovne dejavnosti 635,00 evrov,
3. za ostale programe na področju ljubiteljske kulturne dejavnosti 3.177,00 evrov,
4. za prireditve in projekte registriranih kulturnih društev in zvez 6.990,00 evrov,
5. za gostovanja v tujini 3.177,00 evrov,
6. za delovanje zveze kulturnih društev 2.859,00 evrov,
7. za delovanje kulturnih društev 2.224,00 evrov.

Programi, ki bodo izbrani na javnem razpisu, se bodo vrednotili po merilih, pogojih in kriterijih za vrednotenje letnega programa kulture v občini Kidričevo (Uradno glasilo slovenskih občin, št. 16/2016). 

Sredstva, ki bodo dodeljena posameznemu izvajalcu na podlagi tega razpisa, morajo biti porabljena v letu 2016. 

ROK IN NAČIN PRIJAVE

Izvajalci podajo svojo prijavo na razpis na izpolnjenih obrazcih razpisne dokumentacije z vsemi potrebnimi prilogami. 

Izvajalci lahko dostavijo prijavo osebno ali pošljejo priporočeno po pošti na naslov:
Občina Kidričevo
Kopališka ul. 14
2325 KIDRIČEVO

Prijava mora biti podana v zaprti kuverti. Na spodnji strani kuverte mora biti razviden pripis »RAZPIS – SOFINANCIRANJE KULTURNIH PROGRAMOV 2016 – ne odpiraj« in naslov izvajalca, ki kandidira na razpisu. 

Prijave morajo biti predložene v sprejemni pisarni Občine Kidričevo najkasneje do 20. maja 2016, do 13. ure, razen za vsebine prireditve in projekti registriranih kulturnih društev in zvez ter gostovanja v tujini. Za vsebine prireditve in projekti registriranih kulturnih društev in zvez in za gostovanja v tujini je razpis odprt do porabe sredstev. 

Odpiranje vlog bo komisija opravila 25. maja 2016. Odpirale se bodo samo v roku posredovane vloge v pravilno izpolnjenem in označenem ovitku, in sicer po vrstnem redu, po katerem so bile prejete. 

Odpiranje vlog za vsebine prireditve in projekte registriranih kulturnih društev in zvez in gostovanja v tujini bo komisija opravila v roku 40 dni od prejema vloge. Odpirala se bodo samo pravilno izpolnjene in označene vloge na ovitku po vrstnem redu, po katerem so bile prispele. 

Razpisno dokumentacijo izvajalci prejmejo na spletni strani www.kidricevo.si v času od 28. 4. 2016 do poteka roka za prijavo na javni razpis.

Na podlagi poročila komisije Občinska uprava izda sklep o zavrženju vloge, ki so bile prepozne, niso bile dopolnjene v roku ali so jih vložile neupravičene osebe, ali sklep o sofinanciranju programov. 

Sklep bo izdan najpozneje v dveh mesecih od datuma odpiranja vlog. 

Zoper sklep se lahko v roku osmih (8) dni po prejemu sklepa prijavitelj pritoži. O pritožbi odloča župan. Zoper sklep župana ni pritožbe, možno pa je sprožiti upravni spor pred pristojnim sodiščem v roku 30 dni od prejema sklepa župana. 

Sprožen upravni spor ne zadrži sklepanja pogodb z izbranimi izvajalci LPK.

INFORMIRANJE KANDIDATOV

Vse dodatne informacije v zvezi z razpisom dobijo izvajalci v času uradnih ur na naslovu:
Občina Kidričevo, pri gospe Zdenki Frank, tel. 02/799 06 13 ali 041 746 956 ali elektronskem naslovu: zdenka.frank@kidricevo.si.

ROK O OBVEŠČENOSTI O IZIDU JAVNEGA RAZPISA

Izvajalci bodo o izidu javnega razpisa obveščeni najpozneje v roku dveh mesecev od odpiranja vlog. 

Štev.: 410-9/2016
Dne 15. 4. 2016
				Anton Leskovar,
                                                      župan občine Kidričevo

